VENDIM
 Nr. 53, datë 17.4.2015

PËR DISA NDRYSHIME NË RREGULLOREN E LIDHJEVE TË REJA NË SISTEMIN E SHPËRNDARJES

Në mbështetje të nenit 9, të ligjit nr. 9072, datë 22.5.2003, “Për sektorin e energjisë elektrike”, të ndryshuar, nenit 26 të “Rregullave të praktikës dhe procedurave të ERE-s”, miratuar me vendimin nr. 21, datë 18.3.2009, të Bordit të Komisionerëve të ERE-s, Bordi i Komisionerëve i ERE-s, në mbledhjen e tij të datës 17.4.2015, pasi shqyrtoi relacionin e paraqitur nga grupi i punës për disa ndryshime në “Rregulloren e lidhjeve të reja në sistemin e shpërndarjes”, miratuar me vendim të Bordit të Komisionerëve të ERE-s nr. 22, datë 25.2.2012,
duke konsideruar që:
- aktet nënligjore të miratuara nga ERE nuk mund të prevalojnë mbi ligjin (konkretisht ligji nr. 8734, datë 1.2.2001, “Për garantimin e sigurisë së punës të pajisjeve dhe të instalimeve elektrike”) e nuk duhet të cenojnë hierarkinë e rregullave; 
- duke marrë në konsideratë dhe “Rekomandimet e Komisionerit për të drejtën e informimit dhe mbrojtjen e të dhënave personale”, sipas urdhrit nr. 28, datë 11.4.2014 të Komisionerit, me qëllim që aktet e ERE-s të mos cenojnë rregullimet sipas akteve të tjera ligjore në fuqi; 
- duke pasur parasysh që sektori i energjisë së shpejti pritet të rregullohet me një ligj të ri, i cili do të kërkojë hartimin e akteve të reja nënligjore për t’u implementuar. 

Për gjithë sa më sipër cituar, Bordi i Komisionerëve i ERE-s 

Vendosi:

1. Të mos miratojë ndryshimet e propozuara nga OSHEE sh.a., për sa i përket përjashtimit nga rregullorja të klauzolave që parashikojnë marrjen e miratimit paraprak nga IQT-ja.
2. Të mos miratojë ndryshimet e propozuara nga OSHEE sh.a., për të reflektuar ndryshime të tjera në “Rregulloren e lidhjeve të reja”.
3. Të miratojë ndryshimin e propozuar nga Komisioneri për Mbrojtjen e të Dhënave Personale, pika 3.1, klauzola 6, si vijon:
“Vërtetim i pronësisë së objektit nëpërmjet dokumenteve të regjistrimit të pronës, të tilla si: akt shitjeje, akt qiraje, akt dhurimi ose akt ndarje prone të patundshme. I gjithë informacioni i lidhjes së re, si dhe kontrata e furnizimit të klientit ruhen nga kompania OSHEE, në mënyrë elektronike dhe dokumentare, në përputhje me përcaktimet e ligjit nr. 9887, datë 10.3.2008, i ndryshuar, “Për mbrojtjen e të dhënave personale” dhe akteve të tjera ligjore në fuqi për mbrojtjen, përpunimin e ligjshëm të të dhënave personale dhe të drejtës së informimit mbi to”. 
4. Ngarkohet Drejtoria Juridike dhe e Mbrojtjes së Konsumatorit për njoftimin e palëve.
Ky vendim hyn në fuqi menjëherë.
Ky vendim botohet në Fletoren Zyrtare

